Для далейшых выступаў я думаю пашырыць праграму за кошт запрошаных артыстаў. Стрыжнем яе застанецца “Studio Neman” з “Маленнем за Беларусь”, а да асноўнай часткі змогуць далучыцца выканаўцы, з якімі перамовы аб іх удзеле ўжо былі праведзены ці вось-вось адбудуцца. Хачу паклікаць і трох сваіх вучняў, імёны якіх пакуль мала што кажуць публiцы. Спадзяюся, акцыя выльецца і ў цэлы тэлемарафон, з падключэннем да беларускай аўдыторыі публікі замежнай, з прыцягненнем дабрачынцаў розных краін. У акцыю запросім айчынных мастакоў, паэтаў, акцёраў, чыё мастацтва ляжыць, безумоўна, у хрысціянскім рэчышчы.